पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की वैक्सीन बना रही सबसे बड़ी कंपनी सीरम इंस्टीट्यूट ऑफ इंडिया के CEO अदार पूनावाला का कहना है कि वैक्सीन का प्रोडक्शन एक खास प्रोसेस के जरिए किया जाता है, हम रातोंरात बड़ी संख्या में टीके तैयार नहीं कर सकते। उन्होंने कहा कि भारत की आबादी बहुत ज्यादा है और सभी वयस्कों के लिए पर्याप्त वैक्सीन तैयार करना आसान काम नहीं है। कई बड़े देश और कंपनियां कम आबादी के बावजूद वैक्सीन की कमी से जूझ रहे हैं।
पूनावाला इन दिनों लंदन में हैं। हाल में उन्होंने कहा था कि भारत में वैक्सीन के लिए उन पर दबाव बनाया जा रहा था। कई मुख्यमंत्रियों और कारोबारियों ने पहले वैक्सीन की सप्लाई के लिए धमकाने वाले अंदाज में उनसे बात की। अपने बयान पर उठे विवाद पर उन्होंने सफाई दी कि मेरी बातों का गलत मतलब निकाला गया।
सरकार से 11 करोड़ वैक्सीन के लिए एडवांस मिला
पूनावाला ने सोमवार को सोशल मीडिया पर अपना पक्ष रखते हुए बताया कि कंपनी देश में कोरोना की दूसरी लहर के बीच कोवीशिल्ड का प्रोडक्शन बढ़ाने के लिए हरसंभव कोशिश कर रही है। अगले कुछ महीनों में सरकार को 11 करोड़ टीके सप्लाई किए जाएंगे।
उन्होंने कहा कि हम भारत सरकार के साथ मिलकर पिछले साल अप्रैल से काम करते आ रहे हैं। हमें हर तरह की मदद मिली है। अब तक हमें 26 करोड़ डोज के ऑर्डर मिल चुके हैं। इनमें से 15 करोड़ हम सप्लाई कर चुके हैं। हमें सरकार से 11 करोड़ डोज के लिए 1732 करोड़ रुपए एडवांस में मिल चुके हैं।
पूनावाला के मुताबिक, अगले कुछ महीनों में राज्यों और प्राइवेट हॉस्पिटलों को भी 11 करोड़ वैक्सीन की सप्लाई की जाएगी। हम समझ रहे हैं कि सभी चाहते हैं कि वैक्सीन सबसे जल्दी और समय पर उन्हें मिल जाए। यही हमारी कोशिश है। हम ऐसा करने के लिए पूरी कोशिश कर रहे हैं। हम और ज्यादा मेहनत करेंगे और कोरोना के खिलाफ भारत की लड़ाई को मजबूत करेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn